Document ID: /roh_data/filtered/fineweb-2-filterrobots_roh.jsonl.gz/26373

affons/giuvenils & medias
Il tema medias ei omnipresents en nies mintgadi dils affons e giuvenils, seigi quei en scola sco era a casa. Il diever da talas medias ni lur scamond sa esser in motiv per discussiuns ni schizun carplinas eifer geniturs e lur affons. Ils suandonts links porschan interessantas informaziuns e cussegls en vesta allas sfidas ch'ils novs mieds tecnics portan cun els.
La broschura "Medienkompetenz" distribuida dall'instituziun "Jugend und Medien" cun sustegn dalla ZHAW ed ulteriuras instituziuns svizras porscha ina buna survesta arisguard ina pluna temas en connex. La broschura vegn surluvrada cuntinuadamein; il davos update ha giu liug igl uost 2019.
Era la Swisscom sefatschenta intensivamein cul tema medias ed edescha mintga ton temps interessants artechels davart il diever da medias. Igl artechel cul tema "Zu hoher Medienkonsum bei Kindern: Leitfaden für Eltern" anfleis vus cheu.
tecnicas d'emprender e sustegn
Sin fundament dalla sera da geniturs (referat da Reto Cadosch davart tecnicas e strategias d'emprender) anfleis vus cheu entgins videos davart igl emprender e sustener vies affon a casa. Entgins cussegls secumprovan veramein ella lavur dil mintgadi. Per damondas eventualas stattan las persunas d'instrucziun bugen a disposiziun.
WhatsApp en scola
Il diever da WhatsApp sco mied da communicaziun per scolas ha caschunau en differents cantuns dalla Svizra grondas discussiuns. Era las persunas d’instrucziun dalla Scola Sedrun fan diever da WhatsApp per informar geniturs. Consequentamein havein giu endamen en caussa e priu communablamein la decisiun dad era vinavon far diever da quei canal da communicaziun. Per risguardar la segirtad da datas duei quei denton succeder sin fundament dallas reglas suandontas:
Reglas pils chats da classa sur WhatsApp
- La persuna d’instrucziun informescha sulettamein davart occasiuns da scola ed en cass dad atgna malsogna.
- Informaziuns vegnan BUCA commentadas nunnecessariamein.
- Nums d’affons vegnan BUCA numnai el chat da classa.
- Videos e fotografias d’affons vegnan BUCA tarmess el chat da classa.
- Informaziuns bilateralas (persuna d'instr. - geniturs) vegnan BUCA tarmessas el chat da classa.
Cordial engraziament per la buna collaboraziun - Scola Sedrun